CELEX: 32017R0827
Language: sl
Date: 2017-05-17 00:00:00
Title: Uredba (EU) 2017/827 Evropskega Parlamenta in Sveta z dne 17. maja 2017 o spremembi Uredbe (EU) št. 258/2014 o vzpostavitvi programa Unije za podpiranje posebnih dejavnosti na področju računovodskega poročanja in revizije za obdobje 2014–2020 (Besedilo velja za EGP. )

19.5.2017   
            
            
               SL
            
            
               Uradni list Evropske unije
            
            
               L 129/24
            
         UREDBA (EU) 2017/827 EVROPSKEGA PARLAMENTA IN SVETA
   z dne 17. maja 2017
   o spremembi Uredbe (EU) št. 258/2014 o vzpostavitvi programa Unije za podpiranje posebnih dejavnosti na področju računovodskega poročanja in revizije za obdobje 2014–2020
   (Besedilo velja za EGP)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije in zlasti člena 114 Pogodbe,
   ob upoštevanju predloga Evropske komisije,
   po posredovanju osnutka zakonodajnega akta nacionalnim parlamentom,
   ob upoštevanju mnenja Evropskega ekonomsko-socialnega odbora (1),
   v skladu z rednim zakonodajnim postopkom (2),
   ob upoštevanju naslednjega:
   
               (1)
            
            
               Na podlagi Uredbe (EU) št. 258/2014 Evropskega parlamenta in Sveta (3) sta Fundacija za mednarodne standarde računovodskega poročanja (v nadaljnjem besedilu: Fundacija MSRP), ki je pravna naslednica Fundacije Odbora za mednarodne računovodske standarde, in Odbor za zaščito javnega interesa (PIOB) upravičena do sofinanciranja Unije v obliki nepovratnih sredstev za poslovanje do 31. decembra 2020.
            
         
               (2)
            
            
               Na podlagi Uredbe (EU) št. 258/2014 je bila Evropska svetovalna skupina za računovodsko poročanje (EFRAG) upravičena do sofinanciranja Unije v obliki nepovratnih sredstev za poslovanje do 31. decembra 2016.
            
         
               (3)
            
            
               Komisija je 12. novembra 2013 objavila poročilo Philippa Maystadta, posebnega svetovalca komisarja, pristojnega za notranji trg in storitve (v nadaljnjem besedilu: poročilo posebnega svetovalca), v katerem so prikazane možne reforme upravljanja EFRAG, namenjene okrepitvi prispevka Unije k razvoju mednarodnih računovodskih standardov.
            
         
               (4)
            
            
               Komisija je pozorno spremljala izvajanje reforme upravljanja EFRAG ter Evropski parlament in Svet ustrezno obveščala o napredku v zvezi s tem. Na podlagi tega je primerno, da se financiranje EFRAG nadaljuje tudi v obdobju 2017–2020, da bi dosegli dolgoročne cilje programa Unije za podpiranje posebnih dejavnosti na področju računovodskega poročanja in revizije.
            
         
               (5)
            
            
               Svet EFRAG bi ob zagotavljanju uravnotežene zastopanosti javnih in zasebnih interesov moral zagotoviti, da se bodo njegovi člani zavezali, da bodo delovali v evropskem javnem interesu. Evropski organ za vrednostne papirje in trge, Evropski bančni organ, Evropski organ za zavarovanja in poklicne pokojnine in Evropska centralna banka so pozvani, naj čim bolj dejavno prispevajo k delu sveta EFRAG.
            
         
               (6)
            
            
               Komisija bi morala Evropskemu parlamentu in Svetu vsako leto predložiti poročilo o glavnih dosežkih in dejavnostih EFRAG v preteklem letu. V tem poročilu bi morala preučiti razvoj v zvezi z merilom širšega javnega dobrega in predložiti podroben pregled razvoja na področju mednarodnih standardov računovodskega poročanja (MSRP). Računovodski standardi ne bi smeli ogrožati finančne stabilnosti v Uniji niti ovirati gospodarskega razvoja Unije.
            
         
               (7)
            
            
               V zvezi z razvojem MSRP, PIOB in EFRAG bi morala Komisija v svojem letnem poročilu obravnavati tudi nadaljnje korake v zvezi s priporočili Evropskega parlamenta ter izvajanje teh priporočil. Poleg tega so Fundacija MSRP, PIOB in EFRAG pozvani, naj se redno, in sicer vsaj enkrat letno, udeležujejo predstavitev, ki jih organizira Evropski parlament, da se celovito prikaže razvoj na področju mednarodnih standardov računovodskega poročanja in revizije.
            
         
               (8)
            
            
               Komisija bi morala Evropski parlament in Svet bolj redno obveščati o skupnem delu Fundacije MSRP, PIOB in EFRAG, saj te tri organe, katerih delo stremi k istim ciljem, sofinancira Unija.
            
         
               (9)
            
            
               Komisija bi morala preučiti možnost, da bi se na dolgi rok spremenilo delovanje in zasebni pravni status EFRAG.
            
         
               (10)
            
            
               Uredbo (EU) št. 258/2014 bi bilo zato treba ustrezno spremeniti.
            
         
               (11)
            
            
               Ker cilja te uredbe, in sicer povečanja proračuna programa Unije za obdobje 2017–2020 zaradi podpore dejavnostim EFRAG, ki prispevajo k doseganju ciljev politik Unije v zvezi z računovodskim poročanjem, države članice ne morejo zadovoljivo doseči, temveč se zaradi njegovega obsega in učinka lažje doseže na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenega cilja.
            
         
               (12)
            
            
               Da bi bilo EFRAG zagotovljeno neprekinjeno financiranje, bi ta uredba morala začeti veljati na dan objave in bi se morala uporabljati od 1. januarja 2017 –
            
         SPREJELA NASLEDNJO UREDBO:
   Člen 1
   Uredba (EU) št. 258/2014 se spremeni:
   
               1.
            
            
               v členu 3(1)(a) se točka (i) nadomesti z naslednjim:
               
                           „(i)
                        
                        
                           EFRAG;“;
                        
                     
         
               2.
            
            
               člen 6 se spremeni:
               
                           (a)
                        
                        
                           odstavek 1 se nadomesti z naslednjim:
                           „1.   Finančna sredstva za izvajanje programa za obdobje 2014–2020 znašajo 57 007 000 EUR v tekočih cenah.“;
                        
                     
                           (b)
                        
                        
                           v odstavku 3 se točka (a) nadomesti z naslednjim:
                           
                                       „(a)
                                    
                                    
                                       za EFRAG: 23 134 000 EUR;“;
                                    
                                 
                     
         
               3.
            
            
               člen 9 se spremeni:
               
                           (a)
                        
                        
                           vstavi se naslednji odstavek:
                           „4a.   V zvezi s Fundacijo MSRP in IASB poročilo iz odstavka 3 oceni tudi njuno upravljanje, zlasti z vidika preglednosti, preprečevanja nasprotij interesov in raznolikosti strokovnjakov, ter ukrepe, ki so bili sprejeti, da bi zagotovili široko zastopanost interesov ter javno odgovornost.
                           Poleg tega poročilo zaradi zagotovitve visokokakovostnih računovodskih standardov in visokih standardov preglednosti, odgovornosti in integritete opredeli in oceni ukrepe, sprejete v okviru Fundacije MSRP, ki med drugim zadevajo javni dostop do dokumentov, odprt dialog z evropskimi institucijami in različnimi deležniki, pravila o preglednosti srečanj deležnikov ter vzpostavitev registrov za preglednost.“;
                        
                     
                           (b)
                        
                        
                           odstavek 5 se nadomesti z naslednjim:
                           „5.   V zvezi s PIOB in organizacijo, ki bi ga nasledila, poročilo iz odstavka 3 obravnava razvoj na področju raznolikosti financiranja, obenem pa oceni, kako PIOB s svojim delom prispeva k bolj kakovostni reviziji, pa tudi k večji integriteti revizorskega poklica. Če prispevek IFAC v določenem letu presega dve tretjini skupnega letnega financiranja PIOB, Komisija predlaga, da se letni prispevek za tisto leto omeji na največ 300 000 EUR.“;
                        
                     
                           (c)
                        
                        
                           vstavi se naslednji odstavek:
                           „6a.   V zvezi z EFRAG poročilo iz odstavka 3 od leta 2018 oceni:
                           
                                       (a)
                                    
                                    
                                       ali je bilo merilo razširjenega javnega dobrega, priporočeno v poročilu posebnega svetovalca, upoštevano v postopku odobritve, ki je potekal v predhodnem letu;
                                    
                                 
                                       (b)
                                    
                                    
                                       ali sta Evropski parlament in Svet že v zgodnji fazi sodelovala pri oblikovanju standardov računovodskega poročanja, in sicer na splošno ter zlasti pri postopku odobritve;
                                    
                                 
                                       (c)
                                    
                                    
                                       ali je struktura financiranja EFRAG dovolj raznolika in uravnotežena, da bi lahko svoje naloge v javnem interesu izpolnjeval neodvisno in učinkovito, in
                                    
                                 
                                       (d)
                                    
                                    
                                       upravljanje EFRAG, zlasti z vidika preglednosti, in ukrepe, ki so bili sprejeti, da bi zagotovili široko zastopanost interesov ter javno odgovornost.
                                    
                                 Poleg tega poročilo zaradi zagotovitve visokih standardov demokratične odgovornosti, preglednosti in integritete opredeli in oceni ukrepe, sprejete v okviru EFRAG, ki med drugim zadevajo javni dostop do dokumentov, odprt dialog z evropskimi institucijami in različnimi deležniki, vzpostavitev obveznih registrov za preglednost in pravila o preglednosti srečanj deležnikov ter notranja pravila, zlasti glede preprečevanja nasprotij interesov.“
                        
                     
         Člen 2
   Ta uredba začne veljati na dan objave v Uradnem listu Evropske unije.
   Uporablja se od 1. januarja 2017.
   
      Ta uredba je v celoti zavezujoča in se neposredno uporablja v vseh državah članicah.
      V Strasbourgu, 17. maja 2017
      
         
            Za Evropski parlament
         
         
            Predsednik
         
         A. TAJANI
      
      
         
            Za Svet
         
         
            Predsednik
         
         C. ABELA
      
   
   
      (1)  UL C 303, 19.8.2016, str. 147.
   
      (2)  Stališče Evropskega parlamenta z dne 27. aprila 2017 (še ni objavljeno v Uradnem listu) in odločitev Sveta z dne 11. maja 2017.
   
      (3)  Uredba (EU) št. 258/2014 Evropskega parlamenta in Sveta z dne 3. aprila 2014 o vzpostavitvi programa Unije za podpiranje posebnih dejavnosti na področju računovodskega poročanja in revizije za obdobje 2014–2020 in o razveljavitvi Sklepa št. 716/2009/ES (UL L 105, 8.4.2014, str. 1).